Diari Oficial de la Generalitat Valenciana


Sumari del DOGV 246, del 25-04-1985 (1985/804199)

ORDRE de 4 de març, de la Conselleria d'Economia i Hisenda, per la qual es regula el mecanisme de seguiment de l'execució dels crèdits i el compliment dels objectius de cada programa, del Pressupost de la Generalitat Valenciana per a 1985.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   246

Data del DOGV
:   25-04-1985

Secció del DOGV
:   ALTRES DISPOSICIONS

Número del document
:   1985/804199


Data del document
:   04-03-1985

Organisme emissor
:   Conselleria d'Economia i Hisenda

Tipus de document
:   Ordre

Ordre de 4 de març de 1985, de la Conselleria d'Economia i Hisenda, per la qual es regula el mecanisme de seguiment de l'execució dels crèdits i el compliment dels objectius de cada programa, del Pressupost de la Generalitat Valenciana per a 1985.  
La Llei 10/1984 de 29 de desembre, de Pressupostos de la Generalitat Valenciana per a 1985 i la Llei 4/1984, de 13 de juny, d'Hisenda Pública de la Generalitat, constituixen l'expressió dels criteris que han d'aplicar els corresponents gestors de la despesa, responsables del compliment dels objectius continguts en el Pressupost per Programes per a 1985.   
La Llei de Pressupostos per a 1985 destaca per la seua importància "l'aplicació d'un sistema de gestió basat en la fixació d'objectius, aprovats pel Consell i les Corts traduïts en compromisos per als gestors públics, els quals han de sotmetre's al control del compliment d'aquells..."   
Consegüentment, en el seu articulat hom exigeix el "seguiment de l'execució dels crèdits i el compliment dels objectius de cada programa", art. 7.2, tot establint que "tots els acords de modificació pressupostària hauran d'indicar expressament el programa, servei i crèdit pressupostari afectat per aquella, així com la incidència en la consecució dels respectius objectius de despeses, art. 16.2.   
Complementàriament, l'article 21 de la mateixa norma conté l'exigència de remetre a les Corts la informació referent als temes pressupostaris. Aquesta informació, segons disposa l'esmentada Llei, s?hi trametrà per la Conselleria d'Economia i Hisenda.   
Per consegüent, cal determinar la informació que han de facilitar cadascú dels centres directius de l'Administració de la Generalitat, amb el fi que la Conselleria d'Economia i Hisenda puga complir allò previst als articles 7, 2, i 21 de la vigent Llei de Pressupostos.   
Per tot això, aquesta Conselleria d'Economia i Hisenda, fent ús de la facultat que li confereix la Llei 5/1983, del Govern Valencià, ha acordat d'aprovar el següent mecanisme de seguiment de l'execució dels crèdits i el compliment dels objectius de cada programa.   
Primer  
La Conselleria d'Economia i Hisenda elaborarà mensualment un informe sobre el grau d'execució de la despesa que es derive de l'anàlisi de la informació comptable, fent-ne coneixedor el Consell.   
1. En els cinc dies següents a la finalització de cada mes, les Secretaries i Direccions Generals remetran complidament a la Conselleria d'Economia i Hisenda la fitxa model S.1 de seguiment de la gestió d'inversions reals.   
2. En els deu primers dies següents a l'acabament de cada trimestre, les Secretaries i Direccions Generals trametran a la Conselleria d'Economia i Hisenda l'evolució dels indicadors de resultats i gestió per a cada objectiu i programa, d'acord amb els models següents:   
S.2. Fitxa de seguiment d'objectius per indicadors de resultats d'activitats (annex 1).   
S.3. Fitxa de seguiment de la gestió de transferències i corrents de capital (annex 1).   
3. La Conselleria d'Economia i Hisenda lliurarà trimestralment, per a la complimentació pels Serveis responsables de cada programa, les fitxes de seguiment que es relaciona en el punt 1.   
4. La Conselleria d'Economia i Hisenda elevarà, dins el mes següent a la finalització de cada trimestre, un informe al Consell amb una anàlisi de la informació sobre indicadors de resultats en relació amb el compliment dels objectius dels programes. Així mateix comunicarà a les diferents Conselleries els aspectes que considere que haurien d'ésser tinguts en comptes per a l'execució dels diferents programes i objectius.   
Segon  
1. Les propostes de modificació del pressupost vigent s'encaminaran exclusivament a facilitar el compliment dels objectius previstos o a modificar-los i serà requisit imprescindible per a llur tramitació la inclusió d'un informe que analitze la finalitat llur respecte al compliment del programa aprovat.   
2. D'acord amb açò, la Conselleria d'Economia i Hisenda elevarà al Consell la resolució de les propostes que impliquen modificació en els propòsits dels programes.   
València, 4 de març de 1985.   
El Conseller d'Economia i Hisenda,  
ANTONI BIRLANGA I CASANOVA  
Veure imatge